CELEX: 32016D0701
Language: sk
Date: 2016-05-04 00:00:00
Title: Vykonávacie rozhodnutie Komisie (EÚ) 2016/701 zo 4. mája 2016, ktorým sa mení rozhodnutie 2007/453/ES, pokiaľ ide o štatút Francúzska podľa rizika BSE [oznámené pod číslom C(2016) 2600] (Text s významom pre EHP)

11.5.2016   
            
            
               SK
            
            
               Úradný vestník Európskej únie
            
            
               L 121/22
            
         VYKONÁVACIE ROZHODNUTIE KOMISIE (EÚ) 2016/701
   zo 4. mája 2016,
   ktorým sa mení rozhodnutie 2007/453/ES, pokiaľ ide o štatút Francúzska podľa rizika BSE
   
      
         [oznámené pod číslom C(2016) 2600]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho článok 5 ods. 2 tretí pododsek,
   keďže:
   
               (1)
            
            
               V nariadení (ES) č. 999/2001 sa stanovuje, že členské štáty, tretie krajiny alebo ich regióny (ďalej len „krajiny alebo regióny“) sa majú zaradiť na základe svojho štatútu stanoveného podľa rizika bovinnej spongiformnej encefalopatie (BSE) do jednej z týchto troch kategórií: zanedbateľné riziko BSE, kontrolované riziko BSE a neurčené riziko BSE.
            
         
               (2)
            
            
               V prílohe k rozhodnutiu Komisie 2007/453/ES (2) sa uvádzajú zoznamy krajín alebo regiónov podľa ich štatútu stanoveného podľa rizika BSE.
            
         
               (3)
            
            
               Svetová organizácia pre zdravie zvierat (ďalej len „OIE“) zohráva vedúcu úlohu v kategorizácii krajín alebo regiónov podľa rizika BSE.
            
         
               (4)
            
            
               Valné zhromaždenie OIE prijalo 26. mája 2015 rezolúciu č. 21 Uznanie štatútu podľa rizika bovinnej spongiformnej encefalopatie v členských krajinách (3), ktorou sa Francúzsko uznalo ako krajina so zanedbateľným rizikom BSE. Rozhodnutie 2007/453/ES bolo 4. augusta 2015 zmenené vykonávacím rozhodnutím Komisie (EÚ) č. 2015/1356 (4) s cieľom zohľadniť štatút Francúzska a iných krajín ako krajín so zanedbateľným rizikom BSE v právnych predpisoch EÚ.
            
         
               (5)
            
            
               Francúzsko oznámilo 24. marca 2016 Komisii, ostatným členským štátom a OIE zistenie prípadu klasickej BSE v prípade hovädzieho zvieraťa vo Francúzsku, ktoré sa narodilo v apríli 2011.
            
         
               (6)
            
            
               Podľa článku 11.4.3 Zákonníka OIE pre zdravie suchozemských zvierat (5) je jednou podmienkou udelenia a zachovania štatútu krajiny so zanedbateľným rizikom BSE, že ak sa v krajine vyskytol miestny prípad klasickej BSE, všetky prípady klasickej BSE sa narodili pred viac ako 11 rokmi. Vedecká komisia OIE pre choroby zvierat preto potom, ako Francúzsko oznámilo potvrdený prípad klasickej BSE v prípade päťročného hovädzieho zvieraťa, pozastavila štatút Francúzska ako krajiny so zanedbateľným rizikom BSE, ktorý bol uznaný rezolúciou č. 21, a s účinnosťou od 25. marca 2016 obnovila predchádzajúci štatút Francúzska ako krajiny s kontrolovaným rizikom BSE.
            
         
               (7)
            
            
               S cieľom zohľadniť uvedené rozhodnutie by sa mal upraviť zoznam krajín v prílohe k rozhodnutiu 2007/453/ES.
            
         
               (8)
            
            
               Rozhodnutie 2007/453/ES by sa preto malo zodpovedajúcim spôsobom zmeniť.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Príloha k rozhodnutiu 2007/453/ES sa mení takto:
   
               1.
            
            
               V časti „A. Krajiny alebo regióny so zanedbateľným rizikom BSE“ sa vypúšťa položka „— Francúzsko“.
            
         
               2.
            
            
               V časti „B. Krajiny alebo regióny s kontrolovaným rizikom BSE“ sa za položku „— Španielsko“ a pred položku „— Litva“ vkladá položka „— Francúzsko“.
            
         Článok 2
   Toto rozhodnutie je určené členským štátom.
   
      V Bruseli 4. mája 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 147, 31.5.2001, s. 1.
   
      (2)  Rozhodnutie Komisie 2007/453/ES z 29. júna 2007, ktorým sa stanovuje štatút členských štátov, tretích krajín alebo ich regiónov podľa rizika BSE (Ú. v. EÚ L 172, 30.6.2007, s. 84).
   
      (3)  http://www.oie.int/fileadmin/Home/eng/Animal_Health_in_the_World/docs/pdf/2015_A_RESO_R21_BSE.pdf.
   
      (4)  Vykonávacie rozhodnutie Komisie (EÚ) 2015/1356 zo 4. augusta 2015, ktorým sa mení rozhodnutie 2007/453/ES, pokiaľ ide o štatút Českej republiky, Francúzska, Cypru, Lichtenštajnska a Švajčiarska podľa rizika BSE (Ú. v. EÚ L 209, 6.8.2015, s. 5).
   
      (5)  http://www.oie.int/international-standard-setting/terrestrial-code/access-online/.